‘দেশের মানুষ’ শিরোনামে গত ৪ আগস্ট ২০১৮ য় দৈনিক প্রথম আলোর এক প্রতিবেদনে রিকশামিস্ত্রী নাজমা খাতুনকে দেখেছি আমরা। বাবা রিকশামিস্ত্রী ছিলেন বলে রিকশা সারাই এর যন্ত্রপাতির সঙ্গে ছিল তার আবাল্য পরিচয়। এ পেশায় আসতে হবে স্বপ্নেও এমনটা ভাবেনি নাজমা। বাবা যথাসময়ে বিয়ে দিয়েছিল কিন্তু চোখের উপর স্বামীকে বদলে যেতে দেখে নাজমা সঠিক সিদ্ধান্তটি নিতে আর কালক্ষেপণ করেনি। তবে অত্যাচার আর অপমানের জীবন থেকে মুক্তি নিয়ে নিজেই যে আত্মনির্ভরশীলতার দৃষ্টান্ত হয়ে উঠতে সক্ষম হবে তাও সে ভাবে নি। পঁয়তাল্লিশে পৌঁছে পাঁচ সন্তানের জননী নাজমা আজ শুধু রিকশামিস্ত্রী নয়, রিকশামিস্ত্রীদের প্রশিক্ষকও বটে। অনেক শিষ্যের সে ওস্তাদ। এমন এক শিষ্যের সঙ্গেই বিশ বছর ধরে ঘর করছে নাজমা। এ স্বামী কখনও স্বামীত্ব ফলায়নি বরং ‘ওস্তাদ’ বলে সমীহ করতেও ভোলে না। নিজের ক্ষুদ্র কারিগরি জ্ঞান পুত্র কন্যাদেরও দিচ্ছে নাজমা। তার বিশ্বাস, কাজে আবার নারী–পুরুষ কি? সব কাজ সবাই পারে।